Diari Oficial de la Generalitat Valenciana


Sumari del DOGV 3824, del 29-08-2000 (2000/7004)

ORDRE de 29.de juny de 2000, de la Conselleria de Medi Ambient, per la qual es convoquen subvencions destinades a la realització d'inversions, per a protegir els cultius de la fauna de caça major en l'àmbit de la Reserva Nacional de Caça de la Mola de Cortes.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3824

Data del DOGV
:   29-08-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/7004


Data del document
:   29-06-2000

Organisme emissor
:   Conselleria de Medi Ambient

Tipus de document
:   Ordre

Descriptors 

:   * Millares
    * Jarafuel
    * Teresa de Cofrentes
    * Jalance
    * Bicorp
    * Cortes de Pallás
    * Cofrentes
    * ajuda a l'agricultura
    * caça
    * fauna
    * suport econòmic

ORDRE de 29.de juny de 2000, de la Conselleria de Medi Ambient, per la qual es convoquen subvencions destinades a la realització d'inversions, per a protegir els cultius de la fauna de caça major en l'àmbit de la Reserva Nacional de Caça de la Mola de Cortes. [2000/X7004]
  
L'article 26 de la Llei 4/1989, de Conservació dels Espais Naturals i de la Flora i Fauna Silvestre, reflecteix que les administracions públiques han d'adoptar les mesures necessàries per a garantir la conservació de les espècies que viuen en estat silvestre.
  
Amb el fi de compaginar l'existència i foment de la fauna cinegètica amb els cultius pròxims als hàbitats d'aquesta, la Conselleria de Medi Ambient preveu l'establiment d'una línia de subvencions per a 2000 orientada a evitar que es produïsquen danys en els cultius a causa de la presència de fauna cinegètica de caça major.
  
En virtut d'això, i de conformitat amb el que es disposa en l'article 35 de la Llei 5/1983, de 30 de desembre, de Govern Valencià, i en l'article 47.3 del Text Refós de la Llei d'Hisenda Pública de la Generalitat Valenciana, aprovat per decret legislatiu de 26 de juny de 1991, del Consell de la Generalitat Valenciana
  
ORDENE
  
Primer
  
Convocar la concessió de subvencions per un import global màxim de 5.000.000 de pessetes (30.050,61 euros) a càrrec del capítol VII de la secció 14, servei 03, programa 442.30, línia 2155, dels pressupostos de la Generalitat Valenciana per a 2000, distribuïda per a persones físiques i jurídiques previstes en els annexos que s'adjunten a la present ordre.
  
Segon
  
Aprovar les bases per les quals es regeix la present convocatòria i que figuren com a annexos a aquesta ordre.
  
Tercer
  
En tot el que no estiga regulat en aquest ordre, cal seguir el que es disposa en el decret legislatiu de 26 de juny de 1991 de la Generalitat Valenciana, per la qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIÓ TRANSITÒRIA
  
Les sol·licituds presentades dins del termini i en la forma escaient a la convocatòria de 1999 regulada per l'Ordre de 20 de maig de 1999, de la Conselleria de Medi Ambient (DOGV núm. 3.512, de 08.06.1999), s'han d'entendre desestimades, excepte que els sol·licitants manifesten, en el termini establit en la base 4.4 de la present ordre, que mantenen la sol·licitud per a acollir-se a la convocatòria de 2000. Aquests sol·licitants tenen prioritat a l'hora de la concessió de les ajudes.
  
DISPOSICIONS FINALS
  
Primera
  
Per al desplegament i execució del que es disposa en la present ordre, es faculta a la Direcció General de Planificació i Gestió del Medi per a dictar les resolucions necessàries per a aplicar-la.
  
Segona
  
La present ordre entra en vigor a l'endemà d'haver sigut publicada en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, s'hi pot interposar un recurs contenciós administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
Tot això de conformitat amb el que s'estableix en els articles 10 i següents de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, .29 de juny de 2000
  
El conseller de Medi Ambient,
  
FERNANDO MODREGO CABALLERO
  
ANNEX I
  
Bases per les quals es regula la convocatòria de subvencions destinades a la realització d'inversions per a protegir els cultius de la fauna silvestre de la Comunitat Valenciana a l'àmbit de la Reserva Nacional de Caça de la Mola de Cortes i a la seua àrea d'influència.
  
Primera. Beneficiaris
  
Poden ser beneficiaris d'aquestes subvencions el titulars d'explotacions agràries i terrenys cultivats ubicats a l'àmbit de la Reserva Nacional de Caça de la Mola de Cortes i la seua àrea d'influència, conformada pels termes municipals de Cortes de Pallás, Millares, Bicorp, Teresa de Cofrentes, Jarafuel, Jalance i Cofrentes, d'acord amb el Reial Decret 1.105/1982, d'Àrees d'Influència (BOE núm. 130, d'1.06.1982).
  
Segona. Objecte i actuacions a realitzar
  
Les subvencions s'han de destinar a finançar les inversions que es realitzen per a evitar danys i protegir els cultius de la fauna cinegètica de caça major.
  
Aquestes actuacions han de ser l'adquisició i instal·lació de closos, tanques o proteccions individualitzades d'arbres o plançons.
  
Tercera. Quantia de les ajudes
  
La Conselleria de Medi Ambient subvenciona fins al 75% del cost justificat de les actuacions, i considerant com a cost màxim justificat el descrit en la base 5.4 del present annex (1.100 PTA/metre, IVA inclòs). No poden superar la quantitat de 250.000 pessetes per beneficiari individual, ni d'1.000.000 de pessetes en el cas de les agrupacions de diferents propietaris descrites en la base 4.3. En el cas d'agrupacions, la quantia màxima que pot rebre cada un dels propietaris és de 250.000 pessetes.
  
El preu indicat de 1.100 pessetes/metre, IVA inclòs, s'entén que és per a una tanca de dos metres d'alçària total.
  
Quarta. Sol·licituds i documentació
  
4.1 Les sol·licituds s'han de formalitzar en una instància degudament omplida, segons el model que figura com a annex II de la present ordre, i s'han de dirigir a la Direcció General de Planificació i Gestió del Medi.
  
4.2 Els interessats han de presentar les sol·licituds al Registre General de la Conselleria de Medi Ambient, situat al carrer de Francesc Cubells núm. 7, o als serveis territorial d'aquesta Conselleria a:
  
- Alacant, carrer de Churruca, 29
  
- Castelló de la Plana, carrer dels Germans Bou, 47
  
- València, carrer de Gregori Gea, 27
  
o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
4.3 No s'admet més d'una sol·licitud a l'any per finca, entesa per tal aquella que es considere una unitat de gestió. Constitueix una unitat de gestió l'agrupació de diverses finques del mateix o diferents propietaris, sempre que confronten. Dins de la mateixa sol·licitud cal incloure totes les activitats objecte d'ajuda per a la finca previstes en aquesta ordre.
  
4.4 El termini de presentació d'instàncies és de vint (20) dies naturals, comptats a partir de l'endemà de la publicació de la present ordre en el Diari Oficial de la Generalitat Valenciana.
  
4.5 L'admissió a tràmit d'una sol·licitud de subvenció no genera cap compromís de concessió.
  
Les sol·licituds previstes en la sol·licitud no poden començar-se fins a la concessió de la subvenció. Els treballs iniciats amb anterioritat a aquesta aprovació no són objecte de subvenció, en tot cas, seran exclosos d'aquestes les parts executades.
  
4.6 La documentació que han de presentar els interessats amb la instància, per a sol·licitar les ajudes és la següent:
  
a) Documentació acreditativa de la identificació del sol·licitant:
  
- Persones físiques: fotocòpia del NIF i DNI, o aquest últim únicament si incorpora la lletra.
  
- Persones jurídiques o agrupació de persones físiques:
  
1) Fotocòpia compulsada del CIF.
  
2) Còpia compulsada dels estatuts de l'entitat i/o escriptura de constitució o qualsevol altre document admissible en dret que ho acredite i còpia de poders que acrediten la representació.
  
3) Certificat de l'acta on conste l'acord de sol·licitar les ajudes i nomenament del representant de l'entitat per a efectuar la gestió.
  
b) Documentació acreditativa de la propietat dels terrenys o la titularitat de l'explotació.
  
La titularitat de l'explotació s'ha d'acreditar mitjançant alguns dels documents següents:
  
- En cas de propietat: dret d'ús o gaudi mitjançant escriptures públiques, certificats registrals o qualsevol altre document admissible en dret.
  
- En cas d'arrendament: contracte d'arrendament liquidat i registrat.
  
c) Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, segons el model que figura com a annex III de la present ordre.
  
d) Documentació tècnica del projecte d'activitat: memòria valorada, plànols i programa d'actuacions.
  
e) Si és el cas, certificat acreditatiu d'estar al corrent de les obligacions tributàries i de la Seguretat Social en el moment d'acabament del termini de presentació de la sol·licitud en els termes previstos en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.1996), llevat de les excepcions que s'hi estableixen en l'article 3.
  
4.7 Quan diversos sol·licitants diferents decidisquen actuar agrupats, d'acord amb el que es descriu en la base 4.3, cada un d'ells ha de presentar una sol·licitud on han d'indicar en l'apartat corresponent la resta dels sol·licitants amb els quals pensa actuar.
  
Cada un dels sol·licitants ha d'aportar tota la documentació a què fa referència l'apartat 4.6.
  
Cinquena. Valoració i tràmit
  
5.1 Les memòries i projectes s'han de sotmetre a informe per tècnics designats pel director territorial de la Conselleria de Medi Ambient en València, d'acord amb el que s'estableix en l'article 46.3 del Text Refós de la Llei d'Hisenda Pública de la Generalitat Valenciana.
  
5.2 La valoració dels expedients l'ha de realitzar una comissió d'avaluació presidida per la directora general de Planificació i Gestió del Medi, o persona que delegue, i composta pel cap de servei de Caça i Pesca, dos tècnics, nomenats per a directora de Planificació i Gestió del Medi, i un representant de la Secretaria General Administrativa.
  
5.3 Per a efectuar la valoració cal tenir en compte els criteris de preferència següents, en ordre d'importància decreixent:
  
- Sol·licitud que agrupe diferents propietaris.
  
- Titulars indemnitzats per la Conselleria de Medi Ambient per danys ocasionats per la fauna cinegètica de caça major de la Reserva de la Mola de Cortes, tenint en compte que l'ordre de preferència s'estableix de major a menor quantia en les indemnitzacions donades en els últims cinc anys.
  
- Àrea protegida amb els treballs previstos.
  
- Importància dels cultius: produccions i edat d'arbres o plançons.
  
5.4 La quantitat màxima a valorar de metre lineal de tancament amb la part proporcional de pals i porta és de 1.100 pessetes/metre lineal (IVA inclòs), i amb una alçària total de 2,00 metres.
  
5.5 La Comissió ha d'elevar la corresponent proposta de concessió d'ajudes a la Direcció General de Planificació i Gestió del Medi. Aquesta Direcció General ha de donar un tràmit d'audiència de 15 dies als interessats perquè presenten al·legacions, transcorregut el qual la proposta s'ha de considerar definitiva, sense que es realitze cap notificació posterior. El conseller ha d'emetre la resolució definitiva que s'ha de publicar en el Diari Oficial de la Generalitat Valenciana.
  
5.6 La sol·licitud s'ha de considerar desestimada si la resolució no es produeix en el termini de tres mesos des de l'acabament del termini de presentació d'instàncies.
  
5.7 Els beneficiaris de les subvencions hi poden renunciar expressament en el termini de 10 dies a partir de l'endemà de la publicació de la resolució de concessió.
  
5.8 En el cas de sol·licitants agrupats d'acord amb el que es disposa en la base 4.3 la concessió a cada un d'ells ha de ser en proporció a les actuacions que execute cada un respecte del conjunt de l'agrupació. El límit màxim per a cada una d'aquestes agrupacions és el que es descriu en la base 3.
  
Sisena. Obligació dels beneficiaris
  
Els beneficiaris de les subvencions han de:
  
1. Estar al corrent de les seues obligacions tributàries i davant de la Seguretat Social en la data a què fa referència l'Ordre de 30 de maig de 1996, de la Conselleria d'Economia i Hisenda (DOGV de 21.06.1996).
  
2. Trobar-se en la situació que legitima la seua concessió.
  
3. Complir amb els requisits i condicions que comporta la concessió o gaudi de l'ajuda. L'incompliment d'una part comporta que perden els drets de les unitats no executades.
  
4. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
5. Fer constar en tota informació o documentació pròpia de l'activitat que aquesta està subvencionada per la Conselleria de Medi Ambient.
  
6 En l'anvers dels originals dels documents descrits en les bases 7.3.a, 7.3.b i 7.3.e, el titular de la subvenció ha de posar de manifest i ha de firmar, de manera indeleble, la ressenya següent: "Justificant de la subvenció d'actuacions en els parcs naturals, convocada per Ordre de 29 de juny de 2000, de la Conselleria de Medi Ambient". La ressenya ha de ser visible en les còpies compulsades que es presenten.
  
Setena. Justificació de les inversions
  
7.1 Una vegada efectuades les inversions objecte de subvenció, se n'ha de comunicar l'acabament a la Direcció Territorial de la Conselleria de Medi Ambient en València.
  
7.2 Les inversions i despeses subvencionades han de ser certificats pels tècnics competents de la Conselleria de Medi Ambient.
  
7.3 Amb la comunicació de l'apartat 1, cal remetre els justificants de les inversions, despeses i obres realitzades objecte de la subvenció.
  
La justificació del cost de les inversions subvencionades s'ha de realitzar mitjançant la presentació de cada un dels documents següents:
  
a) Factures, en original o còpia autenticada, que continguen els requisits exigits en la normativa vigent sobre expedició de factures per empresaris i professionals, sense que en cap cas siga subvencionable l'IVA recuperable pel beneficiari. No s'ha de prendre en consideració l'IVA pagat en els casos que el beneficiari faça liquidació d'aquest impost i, per tant, puga desgravar-se'l.
  
b) En els casos en que es financen despeses de personal, còpia compulsada del contracte i de l'alta en la Seguretat Social, així com les nòmines firmades pels treballadors.
  
c) En cas de mà d'obra pròpia, entenent com a tal la del titular i la dels membres majors d'edat de la unitat familiar inclosos en la cartilla de la Seguretat Social o en la d'autònoms, cal adjuntar un certificat d'un tècnic de la Conselleria de les despeses imputades. El preu unitari màxim justificable de la mà d'obra pròpia és de 4.800 pessetes per jornal.
  
d) En cas d'utilització de maquinària pròpia, un certificat d'un tècnic de la Conselleria de les despeses imputades a aquest concepte acompanyat d'una fotocòpia compulsada del rebut de pagament de l'impost de circulació referit a l'últim període impositiu o, en cas de no estar subjecte a aquest impost, una còpia confrontada d'un document acreditatiu de la propietat. El preu de la maquinària pròpia és el següent:
  
Unitats Descripció del concepte Preu simple
  
 de la partida
  
 Maquinària (sense mà d'obra) PTA/hora
  
H Tractor rodes 31/70 CV 2.000
  
H Tractor rodes 71/100 CV 2.500
  
H Tractor rodes 101/130 CV 3.000
  
H Tractor eruga 31/70 CV 3.000
  
H Tractor eruga 71/100 CV 3.750
  
H Tractor eruga 101/130 CV 4.500
  
H Motocultor 375
  
H Remolc de capacitat 3 t 90
  
H Remolc de capacitat 5 t 130
  
H Remolc de capacitat 10 t 190
  
H Motoserra 274
  
H Desbrossadora 274
  
e) Documents, en original o còpia autenticada, que acrediten el pagament efectiu de les factures, segons les normes mercantils -en el cas de titulars privats-, o juridicopressupostàries, en el cas de titulars públics.
  
7.4. El termini d'execució i justificació per part del beneficiari del compliment de la finalitat per a la qual es va concedir la subvenció acaba el 15 de novembre de 2000.
  
Pot concedir-se una pròrroga, per motius justificats, a petició dels interessats.
  
Vuitena. Reintegrament de quantitats
  
8.1 Segons estableix l'article 47.9 del Text Refós de la Llei d'Hisenda Pública de la Generalitat Valenciana és procedent el reintegrament de les quantitats percebudes i l'exigència de l'interès de demora des del moment del pagament de l'ajuda en els casos següents:
  
a) Incompliment de l'obligació de justificació.
  
b) Obtenir la subvenció sense reunir les condicions requerides per a això.
  
c) Incompliment de la finalitat per a la qual va ser concedida la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
e) L'incompliment de l'execució de les obres en els terminis previstos comporta, si és el cas, el reintegrament de les ajudes pendents de percebre després de la tramitació de l'expedient contradictori oportú.
  
8.2 Igualment, en el supòsit que l'import de la subvenció, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'ha de dur a terme és procedent el reintegrament de l'excés obtingut sobre el cost de l'activitat que s'ha dut a terme, quan la subvenció principal siga de la Generalitat Valenciana.
  
f) MODIFICACIONS PRESSUPOSTÀRIES
  
Institut de la Petita i Mitjana Indústria
  
de la Generalitat Valenciana (IMPIVA)